Beurtkrag waarskynlik tot Donderdag toegepasPravin Gordhan. Foto: Tracey Adams/ANA Suid-Afrikaners kan hulself staal vir ŉ werksweek met volgehoue beurtkrag wat na verwagting minstens tot Donderdag toegepas sal word. Nadat fase 2-beurtkrag deur die nag toegepas is, het fase 4-beurtkrag om 09:00 begin en dit sal tot 23:00 vanaand voortduur. Fase 4-beurtkrag beteken 4 000 MW se elektrisiteit word van die kragnetwerk gehaal. Volgens Eskom word in dié tyd steeds in 80% van die land se vraag na elektrisiteit voorsien. “Fase 4-beurtkrag is geen rede vir kommer nie aangesien die kragnetwerk steeds doeltreffend bestuur word,” sê die kragvoorsiener. Eskom het egter geen ander opsie as om beurtkrag vir die volgende vier dae toe te pas nie weens ŉ tekort aan opwekkingskapasiteit. Dit is weens ŉ kombinasie van faktore, insluitend ŉ dieseltekort by kragstasies, die verlies van agt opwekkingseenhede by steenkoolkragstasies en twee kraglyne van die Cahora Bassa-hidroëlektriese skema in Mosambiek wat weens sikloon Idai afgesny is. Intussen het Pravin Gordhan, minister van openbare ondernemings, die afgelope naweek met die raad en bestuur van Eskom vergader oor die huidige situasie by die kragvoorsiener, insluitend finansiële en herstruktureringskwessies. Luidens ŉ verklaring van die departement van openbare ondernemings is raadslede en Gordhan tydens die urelange vergadering ingelig oor die probleme met steenkoolvoorsiening en die gehalte van steenkool wat aan Eskom voorsien word, lae damstoorvlakke by hidrokragstasies, dieselvoorraadtekorte, die probleme met die kraglyne in Mosambiek en lekkasies van ketels by kragstasies. “Dit is duidelik dat daar meer dringendheid aan die dag gelê moet word om die toerusting te bekom wat nodig is vir dringende instandhouding. Ons stem saam met Suid-Afrikaners dat die voortdurende toepassing van gereelde beurtkrag, veral fase 4-beurtkrag, onaanvaarbaar is en ontwrigtend vir ons ekonomie is,” het Gordhan in ŉ verklaring in reaksie op Saterdag se vergadering gesê. Hy het gesê die departement het saam met die nasionale tesourie onderneem om Eskom te help om die verkryging van noodsaaklike goedere en dienste wat nodig is vir herstelwerk by die kragstasies te bespoedig. Gordhan het gesê daar moet ook nadere ondersoek ingestel word oor die gehalte van steenkool wat afgelewer en aanvaar word by Eskom se kragstasies en die delegering van magte van Eskom se hoofkantoor na kragstasiebestuurders. Intussen het ŉ tegniese hersieningspan verlede week begin om bedrywighede by kragstasies te hersien. Die span sal terugvoer gee oor die ineenstorting van kragstasie-eenhede en maatreëls wat ingestel kan word om te verseker dat kragstasies optimaal funksioneer. “Die Suid-Afrikaanse publiek moet verstaan dat baie kragstasies tussen 37 en 50 jaar oud is en baie kan weens veroudering nie optimaal bedryf word nie, ” het Gordhan gesê. “Ons het Eskom versoek om saam met munisipaliteite te werk wat krag aan groot industriële verbruikers en ondernemings verskaf om die ontwrigtende invloed van beurtkrag op die ekonomie te minimaliseer.” Gordhan sal binnekort die media en die publiek toespreek oor verdere ingrypings deur die regering.